**Fairchild 24** je štvormiestne ľahké dopravné lietadlo, ktoré bolo vyrábané Kreider-Reisner Aircraft Hagerstown, divíziou Fairchild Aviation Corporation. V tridsiatych a štyridsiatych rokoch 20. storočia patrilo medzi veľmi obľúbené civilné lietadlá, pričom sa vyznačovalo ekonomickou prevádzkou a ľahkou ovládateľnosťou. Lietadlo využívalo mnoho hollywoodskych hviezd vrátane Roberta Taylora, Tyrona Powera, Mary Pickfordovej a Jamesa Stewarta. 

Keď USA vstúpili do druhej svetovej vojny, bola výrobná linka Fairchilda využitá na armádne účely. Vznikajú tak ľahké dopravné verzie UC-61 Forwarder pre americkú armádu a Argus pre britskú RAF. Existujúce civilné verzie lietadiel boli zabavené a zavedené tiež do služby v americkej armáde.

Vznik a vývoj
-------------

Model 24 prvýkrát vzlietol v roku 1932. Jeho výroba prebiehala v rokoch 1932 až 1948. Spoločnosť Fairchild vyrobila viac ako 1500 strojov tohto typu a ďalších 280 bolo vyrobených spoločnosťou Temco (Texas Engineering & Manufacturing Company), ktorá po druhej svetovej vojne odkúpila od Fairchildu výrobné práva. Celkovo tak zišlo z výrobnej linky viac ako 1800 lietadiel Fairchild 24.

Konštrukcia
-----------

Austrálsky Fairchild 24 Argus
Fairchild 24 je hornoplošník s rozpätím krídel 11 m. Drak lietadla pozostáva zo zvarených oceľových trubiek a drevených líšt, ktoré sú pokryté látkou. 

Tento model predstavoval v porovnaní s predchádzajúcimi typmi radikálny krok, ktorým sa firma Fairchild snažila získať čo najväčší podiel v sektore súkromných pilotov. Interiér bol navrhnutý slávnym americkým priemyselným a automobilovým dizajnérom Raymondom Loewym. Medzi najzaujímavejšie prvky patrili okenné kľučky so sťahovacími oknami podobne, ako to bolo bežné u áut. Pohodlné sedadlá a mnoho ďalších funkcií v automobilovom štýle spravili z modelu 24 jedno z najkrajších a najpohodlnejších lietadiel svojej doby. Ďalším významným prvkom bol robustný podvozok, ktorý umožnil pilotovi modelu 24 pristáť aj v teréne mimo pristávacej dráhy.

Lietadlá Fairchild 24 boli vyrábané s dvoma rôznymi typmi piestových spaľovacích motorov, pričom každý z nich dáva týmto strojom charakteristický vzhľad. Verzia F-24W má hviezdicové motory Warner "Super Scarab". Tieto stroje majú vďaka kruhovému tvaru motora krátke nosy. Zvyšné lietadlá vo verzii F-24R majú šesťvalcové radové motory Ranger a sú preto charakteristické svojimi dlhými nosmi.

Operačné nasadenie
------------------

Počas druhej svetovej vojny bola verzia UC-61 Forwarder používaná americkými ozbrojenými silami na pobrežné hliadkovanie a jej úlohou bolo udržať japonské alebo nemecké ponorky čo najďalej od amerického pobrežia. Lietadlo mohlo niesť dve bomby s hmotnosťou 45 kg a bolo úspešné vo viacerých konfrontáciách s nemeckými ponorkami.

Používatelia
------------

Fairchild 24W-40 so 165 koňovým motorom Warner
UC-86
GK-1
Austrália  **Austrália**

Royal Australian Air Force
Brazília  **Brazília**

Brazílske vzdušné sily
Československo  **Československo**

Československá ľudová armáda
Fínsko  **Fínsko**

Fínske vzdušné sily
Izrael  **Izrael**

Izraelské vzdušné sily
Kanada  **Kanada**

Kanadské kráľovské letectvo
Spojené kráľovstvo  **Spojené kráľovstvo**

Royal Air Force
Švédsko  **Švédsko**

Švédske vzdušné sily
Taliansko  **Taliansko**

Talianske vzdušné sily
Thajsko  **Thajsko**

Thajske kráľovské vzdušné sily
USA  **USA**

United States Army Air Forces
United States Marine Corps
United States Navy
United States Coast Guard

Špecifikácia (Fairchild 24W)
----------------------------

Fairchild UC-61 Forwarder
Fairchild UC-61K dodaný v roku 1944 RAF ako Argus III
### Všeobecné charakteristiky

* *Posádka:* 1
* *Kapacita:* 3 pasažieri
* *Dĺžka:* 7,3 m
* *Rozpätie krídeľ:* 11 m
* *Výška:* 2,4 m
* *Plocha krídla:* 16,2 m²
* *Prázdna hmotnosť:* 691 kg
* *Maximálna vzletová hmotnosť:* 1 162 kg
* *Pohonná jednotka:* Hviezdicový sedemvalcový motor Warner "Super Scarab" Series 50A s výkonom 145 hp (108 kW) pri 2050 ot./min.

### Výkonnosti

* *Maximálna rýchlosť letu:* 215 km/h
* *Cestovná rýchlosť:* 193 km/h
* *Dolet:* 1 158 km
* *Dostup:* 3 871 m

Tiež pozri
----------

* Piper J-3 Cub
* British Taylorcraft Auster

Referencie
----------

1. ↑  Fairchild 24 Forwarder
2. ↑   *Fairchild 24 Series* [online]. [Cit. 2018-10-07]. Dostupné online. Archivované 2018-09-25 z originálu.
3. ↑  Fairchild 24W

|  |  |
| --- | --- |
| Portal | Portál letectvo |